**EKONOMIAREN GARAPEN ETA AZPIEGITURA SAILBURUAREN AGINDUA, ENERGIA ELEKTRIKOA EKOITZI, GARRAIATU ETA BANATZEKO INSTALAZIOEI BAIMEN ADMINISTRATIBOA EMATEKO PROZEDUREN INGURUAN GAUR EGUN INDARREAN DAGOEN ARAUDIA ORDEZTEKO XEDAPEN OROKORRA TAXUTZEN HASI AURREKO KONTSULTA EGITEKO.**

Ekonomiaren Garapen eta Azpiegitura Sailak beharrezkoa irizten dio xedapen orokor bat prestatzeari, energia elektrikoa ekoitzi, garraiatu eta banatzeko instalazioei baimen administratiboa emateko prozeduren inguruan gaur egun indarrean dagoen araudia autonomikoa eguneratu eta arau-esparru berrira egokitzeko, eta, balitekeen neurrian, prozedura horiek arintzeko.

Herri-administrazioen Administrazio Prozedura Erkidearen Legearen (39/2015, urriak 1) 133.1. artikuluan ezarritakoaren arabera, xedapen arauemaile baten proiektua egin aurretik kontsulta publikoa egin behar da administrazio eskudunaren web-atariaren bidez; taxutuko den arauaren eragina jasango duten pertsona eta erakunde adierazgarrienen iritzia jasotzeko aldera.

Kontsulta horretan puntu hauek jaso behar dira:

a) Ekimenaren bitartez zer arazo konpondu nahi diren.

b) Arau hori onestea beharrezko eta egoki den.

c) Arauak zer helburu dituen.

d) Zer beste aukera dauden, erregulazioak nahiz bestelakoak.

Hori dela-eta, aurretiazko kontsultaren izapidea bete nahi dugu xedapena prestatu baino lehen, arauaren eragina jasango duten herritarrek eta erakundeek prozeduan parte hartzeko modua izan dezaten, eta planteatuko den arauari ekarpenak egin.

Beraz, kontsultak ezaugarri hauek izango ditu:

* Zabalik egongo da etorkizuneko arau horren eragina jasango duten erakunde publiko, pertsona fisiko, antolakunde, entitate edo elkarte guztientzat.
* Argitara emango da Euskal Autonomia Erkidegoko Administrazio Orokorraren web-atarian.
* Hamar egun balioduneko epea emango die arau berriaren eragina jasoko duten erakundeek, herritarrek eta horien entitateek egoki jotzen dituzten iradokizun eta ohar guztiak aurkezteko.

Jendaurreko kontsultaren izapide horixe da, beraz, une hauetan betetzen ari garena, legeak aurreikusitako eskemari jarraituz. Arau-proiektua prestatu baino lehen burutuko dugu gainera, xedapen orokorrak egiteko prozeduraren 8/2003 Legeak (abenduak 22) 4. eta 5. artikuluetan arautua daukan hasierako fasearen barruan.

Apirilaren 11ko 74/2017 Dekretuak (Ekonomiaren Garapen eta Azpiegitura Sailaren egitura organikoa eta funtzionala ezartzen duenak) esleitzen dizkidan eskumenak baliatuz, honako hau

**EBAZTEN DUT**

**Lehena.-** Kontsulta publikorako jartzea, prestatzen hasi aurretik, energia elektrikoa ekoitzi, garraiatu eta banatzeko instalazioetarako baimen administratiboak emateko prozeduren gaineko xedapen orokorra taxutzeko proiektua.

**Bigarrena**.- Arau berriaren eragina izango duten herritarrei eta erakundeei aukera ematea, hala nahi badute, agindu honen eranskinean azaltzen diren gaiei buruz beren iritzia azaltzeko, hamar egun balioduneko epean, Euskal Autonomia Erkidegoko Administrazio Orokorraren web-atarian argitaratu eta hurrengo egunetik zenbatzen hasita.

**ARANTZA TAPIA OTAEGI**

**EKONOMIAREN GARAPEN ETA AZPIEGITURA SAILBURUA**

**ERANSKINA**

**1.- Arau-ekimenen honen bidez konponduko liratekeen arazoak.**

Euskal Autonomia Erkidegoaren eremuan, abenduaren 3ko 282/2002 Dekretuak arautu zituen energia elektrikoa ekoitzi, garraiatu eta banatzeko instalazioak eraiki, eraldatu, ustiatu, transmititu, eta ixteko baimen administratiboa emateko prozedurak, bai eta hartuneak, zuzeneko lineak eta kontsumitzaileak konektatzeko instalazioak ere (azaroaren 27ko Sektore Elektrikoko 54/1997 Legearen esparruan).

Sektore Elektrikoko abenduaren 26ko 24/2013 Legeak ere, bere aurrekoak bezalaxe, araututa utzi zuen baimen administratiboak behar direla energia elektrikoa ekoitzi, garraiatu eta banatzeko instalazioak eraiki, eraldatu, ustiatu, transmititu eta ixteko, bai eta energia elektrikoa ekoizteko instalazioak aldi baterako ixteko ere.

Instalazioetako baimenak emateko eskumena autonomia-erkidegoek daukate (aipatutako lege-testu horren 3.13 artikuluaren arabera), bakoitzak bere estatutuen barruan, eta, edonola ere, instalazio horien aprobetxamenduak ez badie eragiten beste erkidego batzuei edo garraiatzeko nahiz banatzeko lanak ez badira bere lurraldetik kanpora zabaltzen. Instalazio horien gaineko ikuskapenak eta zehapenak ere autonomia-erkidego bakoitzaren eskumenekoak dira.

Horregatik, testu horren bigarren azken xedapenak finkatu arren Legea oinarrizkoa dela, testutik guztiz kanpo laga dira kasuan kasu eskumena daukan administrazioaren gain utzita dauden prozeduren inguruko erreferentzia guztiak.

Aurreko hori guztia aintzat hartuta, Sektore Elektrikoko abenduaren 26ko 24/2013 legeak ezarritako esparru juridiko berriarekin bat etorri beharrez, Euskal Autonomia Erkidegoko eskumeneko instalazioetarako baimen administratiboak eskuratzeko prozeduren erregulazioa berritu nahi dugu, erabilera publikoko adierazpena egin beharrik ez dagoen kasuetan edo ingurumen-inpaktuaren azterketa egin beharrik ez dagoen kasuetan bizkorrago jokatzeko modua izan dezagun, hartara, gehienetan eskatzen diren instalazio berriak egin eta martxan jartzeko baimenak eskuratzea errazago izan dadin.

**2.- Arau hori onestea beharrezkoa eta egokia da.**

Honen antzeko beste prozeduratan ikasitakoa ikasita, eta esparru honetan zorrotzago eta segurtasun juridikoz jardungo bagara, ezinbestekoa dugu, zalantzarik gabe, administrazio-prozedurak erraztea.

Horregatik, nahitaezkoa da prozedura batzuk edo administrazioaren betekizun batzuk premiazkoak edo neurrizkoak diren aztertzea beste ezeri ekin aurretik, eta izapideak berriz ordenatu eta arrazionalizatzea, hutsalak edo alferrikako diren formalitateak edo tramiteak ezabatuz, batik bat, oso konplexuak ez diren instalazioen kasuan edo erabilera publikoko adierazpenik edo ingurumen-inpaktuko ebaluaziorik behar ez duten instalazioen kasuan.

Bestalde, baimena emateko esparrua berriz antolatu eta gero, honelako izapideetan bitarteko elektronikoak erabiltzeko modua jarriz gero, dena arintzeko aukera izango dugu.

**3.- Arau-proiektuaren helburuak.**

Araudi berriak honako hau lortu nahi du:

* Izapideak murriztu eta arrazionalizatu, eta teknologia berriak erabiltzen hasi herritarren eta administrazioaren arteko harremanetan.
* Inongo premiarik gabe karga administratiborik ez eragin eta formalismorik ez gehitu, informazio publikoa eman beharrik ez izateko, justifikatuta dagoen kasuetan besterik.
* Baimenak eskuratzeko lehenengo erregulazioa martxan jarri zenetik detektatu diren arazo zehatzei aurre egin, kasu bakoitzari bere konponbidea emanez.
* Baimenak emateko prozeduren gaineko erregulazio autonomikoa egokitu, esparru juridiko berriarekin bat egiteko.

**4.- Beste aukera batzuk, erregulaziokoak eta bestelakoak.**

Ez dago egin nahi dugun arauaz aparte beste aukera arautzailerik, eta ez da aurkitu arautzailea ez den bestelako irtenbide egokirik ere.